কুমিল্লায় হত্যা মামলায় খালেদা জিয়ার চার্জ গঠন ৩১ মার্চ
কুমিল্লায় চৌদ্দগ্রামের জগমোহনপুরে দুর্বৃত্তদের পেট্রলবোমা হামলায় বাসের ৮ যাত্রী পুড়িয়ে হত্যা মামলায় বিএনপি চেয়ারপারসন বেগম খালেদা জিয়ার বিরুদ্ধে চার্জ গঠনের পরবর্তী তারিখ ৩১ মার্চ ধার্য করা হয়েছে।







আসামিপক্ষের সময় আবেদনের প্রেক্ষিতে সোমবার দুপুরে কুমিল্লা জেলা ও দায়রা জজ আদালতের বিচারক মো. আলী আকবর এ আদেশ দেন।




এর আগে গত ৪ ফেব্রুয়ারি খালেদা জিয়ার জামিন নামঞ্জুর করে সোমবার চার্জ গঠনের দিন ধার্য করেছিলেন আদালত।
কুমিল্লার আদালতের পাবলিক প্রসিকিউটর মোস্তফিজুর রহমান লিটন জানান, সোমবার এ মামলায় চার্জ গঠনের জন্য দিন ধার্য ছিল। কিন্তু খালেদা জিয়ার আইনজীবীদের সময় আবেদনের প্রেক্ষিতে আগামী ৩১ মার্চ পরবর্তী তারিখ ধার্য করেছেন আদালত।
উল্লেখ্য, ২০১৫ সালের ৩ ফেব্রুয়ারি ২০ দলীয় জোটের অবরোধের সময় চৌদ্দগ্রামের জগমোহনপুরে একটি বাসে পেট্রলবোমা ছুড়ে মারে দুর্বৃত্তরা। এতে আট যাত্রী দগ্ধ হয়ে মারা যান। এ ঘটনায় চৌদ্দগ্রাম থানার এসআই নুরুজ্জামান বাদী হয়ে ৭৭ জনের বিরুদ্ধে মামলা দায়ের করেন। মামলায় খালেদা জিয়াসহ বিএনপির শীর্ষস্থানীয় ছয়জন নেতাকে হুকুমের আসামি করা হয়।
মামলার ৭৭ জন আসামির মধ্যে তিনজন মারা যান, পাঁচজনকে চার্জশিট থেকে বাদ দেয়া হয়। পরে ডিবির পরিদর্শক ফিরোজ হোসেন অধিকতর তদন্ত শেষে খালেদা জিয়াসহ অপর ৬৯ জনের বিরুদ্ধে কুমিল্লার আদালতে চার্জশিট দাখিল করেন।

কুমিল্লায় চৌদ্দগ্রামের জগমোহনপুরে দুর্বৃত্তদের পেট্রলবোমা হামলায় বাসের ৮ যাত্রী পুড়িয়ে হত্যা মামলায় বিএনপি চেয়ারপারসন বেগম খালেদা জিয়ার বিরুদ্ধে চার্জ গঠনের পরবর্তী তারিখ ৩১ মার্চ ধার্য করা হয়েছে।